**О Д Г О В О Р**

на пратеничко прашање од пратеникот Миле Андонов поставено

на 40-та седница на Собранието на Република Македонија

одржана на 25 декември 2008 и 12 јануари 2009 година

Министерството за финансии, како ресорен орган на државната управа и одговорна институција преку која се реализира Буџетот на Република Македонија, односно се прибираат приходите и се реализираат расходите на сите буџетски корисници, Ве известува дека има и може да дава податоци за расходите (реализирани и планирани) наменети за финансирање на кампањите и рекламите кои ги спроведува Министерството за финансии, согласно предвидениот план на активности.

Во изминатиов период на сите поставени пратенички прашања до Министерот за финансии, за висината на расходите во однос на кампањите и рекламите кои ги спроведува и реализира министерството, Ве информираме дека е доставен комплетен одговор до Собранието на Република Македонија со целосна документација, за што може да се информирате од архивите на Собранието на РМ.

Министерството за финансии во текот на цела 2008 година изврши исплата за финансирање на реклами и кампањи во вкупен износ од 4,741 мил. денари.

Што се однесува за планираните средства за кампањите во Буџетот на Министерство за финансии за 2009 година, Ве информираме дека се планирани средства во износ од 24,5 милиони денари за плаќање на трошоците за кампањата "Цела плата", кои се дел од средствата планирани во ставката Стоки и услуги. Покрај овие средства, на оваа ставка има дополнителни 5,5 милиони денари кои се користат за најразлични набавки за потребите на Министерството за финансии, а меѓудругото и за покривање на трошоците за објавување на соопштенија и известувања во јавните медиуми, преку кои Министерството за финансии ја информира јавноста за различни прашања од доменот на своето работење.

Согласно веќе доставените одговори на Министерството за финансии, Ве известуваме дека Министерството за финансии не располага со податоци за спроведените рекламни кампањи на останатите Министерства, Управи, Агенции и слично и оттука, како и досега, Ве упатуваме за секоја рекламна кампања да се обратите до надлежната институција која ја спроведува истата.